b'\n_START_ARTICLE_\nTeigens Fotoatelier\n_START_PARAGRAPH_\nTeigens Fotoatelier har fotografert arbeidene til en rekke av de mest produktive norske arkitektene etter krigen. Fotografene leverte bilder til blant andre Geir Grung, Sverre Fehn, Arne Korsmo, Erling Viksj\xc3\xb8 og Jan Inge Hovig. Blant de viktigste formidlingskanalene for bildene var magasinet Byggekunst._NEWLINE_Firmaet var en familiebedrift med fotografene Karl, Gotfred, Truls og M\xc3\xa5rten Teigen som de viktigste fotografene._NEWLINE_Firmaet sprang ut av Olaf V\xc3\xa6rings fotoatelier. Ved V\xc3\xa6rings d\xc3\xb8d i 1906 arvet datteren Ragnhild firmaet, men hennes nev\xc3\xb8 Ragnvald V\xc3\xa6ring hadde allerede overtatt ledelsen, og ble hennes medarbeider. Da Ragnhild giftet seg med Karl Teigen (15. november 1884-16. desember 1969) i 1907 gikk hun ut av firmaet og Karl kom inn i hennes sted. Karl drev firmaet sammen med Ragnvald til 1936 da han gikk ut som resultat av d\xc3\xa5rlig samarbeid._NEWLINE_Karl startet sitt eget firma i Karl Johans gate 27. I 1939 flyttet han til nye lokaler i Kunstindustrimuseet, St. Olavs gate 1. \xc3\x85ret f\xc3\xb8r giftet Gotfred Hansen (28. september 1911-22. november 1994) seg med Karls datter Marit Teigen, ble medarbeider og tok familienavnet Teigen. I 1948 begynte datters\xc3\xb8nnen Truls (28. mars 1933-14. oktober 2001) i firmaet. Gotfred og Truls overtok firmaet da Karl Teigen sluttet i 1960. Firmaets viktigste arbeidsfelt har v\xc3\xa6rt arkitekturfoto, samt kunstreproduksjoner og fotografering av design._NEWLINE_Firmaet ble avviklet i 2004.'